Document ID: 31978D0688

31978D0688
L 233/15
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА СЪВЕТА
от 25 юли 1978 година
за създаване на Консултативен комитет по обучение на стоматолози
(78/688/ЕИО)
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид проекторешението, представено от Комисията,
като има предвид, че в своята Резолюция от 6 юни 1974 г. относно взаимното признаване на дипломи, сертификати и други доказателства за формална квалификация Съветът се обяви в подкрепа на създаването на консултативни комитети;
като има предвид, че в контекста на взаимното признаване на дипломи, сертификати и други доказателства за формална квалификация по стоматология е важно да се гарантират сравнително високи стандарти на обучение;
като има предвид, че за да се допринесе за постигането на тази цел, е желателно да се създаде консултативен комитет, който да съветва Комисията,
РЕШИ:
Член 1
Към Комисията се създава Консултативен комитет по обучение на стоматолози, наричан по-долу „Комитетът“.
Член 2
1. Задачата на Комитета е да подпомогне осигуряването на сравнително високи стандарти на обучение на стоматолози в Общността, както на обучението на стоматолози, така и на стоматолози - специалисти.
2. Комитетът осъществява задачата си по-специално чрез следните средства:
-
обмен на изчерпателна информация за методите на обучение, както и за съдържанието, нивото и структурата на теоретичните и практическите курсове, провеждани в държавите-членки;
-
обсъждане и консултации с цел разработване на общ подход към стандартите, които да бъдат постигнати при обучението на стоматолози и когато е подходящо, към структурата и съдържанието на това обучение;
-
наблюдение на приспособяването на обучението на стоматолози към развитието на стоматологичната наука и педагогическите методи.
3. Комитетът съобщава на Комисията и държавите-членки своите становища и препоръки, включително, когато намери за подходящо, предложения за изменение на текстовете, отнасящи се до обучението на стоматолози, в Директиви 78/686/ЕИО (1) и 78/687/ЕИО (2).
4. Комитетът също така съветва Комисията по всеки въпрос, които тя отнася до него във връзка с обучението на стоматолози.
Член 3
1. Комитетът се състои от трима експерта от всяка държава-членка, както следва:
-
един експерт, практикуващ стоматологичната професия;
-
един експерт от съответните факултети на университетите или други сравними институции;
-
един експерт от компетентните власти на държавите-членки.
2. Всеки член има заместник. Заместниците могат да присъстват на заседанията на Комитета.
3. Членовете и заместниците, посочени в параграфи 1 и 2, се определят от държавите-членки. Членовете, посочени в параграф 1, първо и второ тире, и техните заместници се определят по предложение на практикуващите професионалисти и на съответните факултети на университетите или други сравними институции. Така определените членове и заместници се назначават от Съвета.
Член 4
1. Мандатът на член на Комитета е три години. След изтичане на мандата членовете на Комитета запазват постовете си, докато не бъдат сменени или преназначени.
2. Мандатът на член на Комитета може да се прекрати преди изтичане на тригодишния период при оставка или смърт, или заместване от друг в съответствие с процедурата, предвидена в член 3. Така назначеният заместник изпълнява длъжността за остатъка от мандата.
Член 5
Комитетът избира председател и двама заместник-председатели от своите членове. Комитетът приема свой процедурен правилник. Дневният ред за заседанията се изработва от председателя на Комитета след консултации с Комисията.
Член 6
Комитетът може да създава работни групи, да кани и да допуска наблюдатели или експерти, които да го подпомагат при специфични аспекти на работата му.
Член 7
Секретариатът на Комитета се осигурява от Комисията.
Съставено в Брюксел на 25 юли 1978 година.

Labels: 12
0
15